答黄莘任道代書見寄
作者：劉摯
朝代：宋

paragraphs: 吾生本放浪，自比林壑人。
謬此紲官組，試邑漳水濱。
疆田占瀉鹵，户俗籍羸貧。
驛涂搔左臂，河流齧西漘。
役者動淪産，居者無儲稇。
科求困府調，期會嚴吏文。
儒生仕學古，志在膏斯民。
慨歎適于此，踸踔徒自勤。
亦嘗紓厚斂，粗自窮褐温。
勞心米鹽屑，秉筆朱墨紛。
尚賴厥俗古，椎然猶朴淳。
因時罕訟訴，得以親舊聞。
瞻言君子治，百里相依瀕。
厨傳候使介，南北交歡忻。
議和六十年，中國勞耡耘。
脂膏瘠黔首，歲月如轉輪。
寸金比寸土，石晉真自焚。
祖宗赫大業，此願嘗經綸。
遺憤鬱未泄，壯士常云云。
天運無盛衰，吾民繫康屯。
遠御在廊廟，勿憚躬觴飱。
小官惠不耻，委吏孔所伸。
我亦走除道，折腰邊馬塵。
緣茲有境會，每得言笑親。
代去各匪遠，木落秋風辰。
知倦黎侯寓，來卜子騫鄰。
東平我客久，蕃阜誠罕倫。
齊魯儒學地，遺風今尚存。
禮讓行比屋，弦誦傳里門。
玉京輦路近，霏煙望氤氲。
梁岑聳秀概，回源號通津。
炊玉北陂稻，鱠霜南浦鱗。
名園富夏果，冬山下寒薪。
滋味閩越足，物色吳楚賓。
人物盛著録，衣冠若雲屯。
交朋三數子，英英鸞鶴羣。
文章與言行，玉潔芝蘭薰。
方舟洞庭雨，載酒樂郊春。
羡君此謀吉，不必龜筮詢。
我馬固已秣，君車亦宜巾。
瑶音枉嘉問，凌紙天葩芬。
聊兹締里社，愧匪金玉珍。